PMIndiaData/PMIndiaSum huggingface dataset:
சுஸ்லான் எனர்ஜியின் நிறுவனர் திரு துளசி தாந்தியின் மறைவிற்கு பிரதமர் இரங்கல்

முதுபெரும் வர்த்தக நிபுணரும், சுஸ்லான் எனர்ஜியின் நிறுவனருமான திரு துளசி தாந்தியின் மறைவிற்கு பிரதமர் திரு நரேந்திர மோடி ஆழ்ந்த இரங்கலைத் தெரிவித்துக் கொண்டுள்ளார். அவர் விடுத்துள்ள ட்விட்டர் செய்தியில் கூறியிருப்பதாவது: ‘நாட்டின் பொருளாதார வளர்ச்சிக்கு அளப்பரிய பங்களித்து, நிலையான வளர்ச்சியை நோக்கிய நம் நாட்டின் முயற்சிகளுக்கு வலு சேர்த்த முன்னோடி வர்த்தக தலைவராகத் திகழ்ந்தவர், திரு துளசி தாந்தி. அவரது அகால மறைவினால் துயரடைந்தேன். அன்னாரது குடும்பத்தினருக்கும், நண்பர்களுக்கும் இரங்கல்கள். ஓம் சாந்தி.”
பண்டிட் தீன்தயாள் உபாத்யாயா அவர்களின் நூற்றாண்டு விழாவை கொண்டாடுவதற்கு இரண்டு குழுக்கள் அமைப்பு

பண்டிட் தீன்தயாள் உபாத்யாயா அவர்களின் நூற்றாண்டு விழாவை கொண்டாடுவதற்கு இரண்டு குழுக்கள் அமைப்பதற்கு பிரதமர் திரு நரேந்திர மோடி ஒப்புதல் அளித்துள்ளார். 149 உறுப்பினர்கள் கொண்ட தேசிய குழுவிற்கு பிரதமர் தலைவராகவும், 23 உறுப்பினர்கள் கொண்ட செயல் குழுவிற்கு உள்துறை அமைச்சர் திரு ராஜ்நாத் சிங் தலைவராகவும் இருப்பார்கள். தேசிய குழு உறுப்பினர்களில் முன்னாள் பிரதமர் திரு அடல்பிஹாரி வாஜ்பாய், முன்னாள் பிரதமர் திரு. எச்.டி. தேவகவுடா, மத்திய அமைச்சர்கள் திரு ராஜ்நாத் சிங், திருமதி சுஷ்மா ஸ்வராஜ், திரு. அருண் ஜெட்லி, திரு மனோகர் பாரிக்கர், முன்னாள் துணைப் பிரதமர் திரு. எல்.கே. அத்வானி, பா.ஜ.க. தலைவர் திரு அமித் ஷா உள்ளிட்டோர் இடம் பெற்றுள்ளனர். பீகார் முதல்வர் திரு. நிதிஷ் குமார், வேளாண்மைத் துறை முன்னாள் அமைச்சர் திரு. சரத்பவார், மாநிலங்களவை உறுப்பினர் திரு. சரத் யாதவ், யோகா குரு பாபா ராம்தேவ், பாடலாசிரியர் திரு. பிரசூன் ஜோஷி, திரைப்பட இயக்குநர் திரு சந்திரபிரகாஷ் திவிவேதி, முன்னாள் ஹாக்கி வீரர் திரு. தன்ராஜ் பிள்ளை, முன்னாள் பாட்மிண்டன் வீரர் மற்றும் பயிற்சியாளர் திரு. புல்லேலா கோபிசந்த், சுலப் இன்டர்நேஷனல் நிறுவனர் திரு பிந்தேஷ்வர் பதக் ஆகியோர் தேசிய குழுவில் சேர்க்கப் பட்டுள்ளனர். உச்ச நீதிமன்ற முன்னாள் தலைமை நீதிபதி திரு. ஆர்.சி. லஹோட்டி, விமானப் படையின் முன்னாள் தளபதி ஏர் சீப் மார்ஷல் (ஓய்வு) எஸ். கிருஷ்ணசாமி, அரசியல்சாசன நிபுணர் திரு.சுபாஷ் காஷ்யப், சுற்றுச்சூழல் நிபுணர் திரு சி.பி. பட் ஆகியோரும் தேசிய குழுவில் சேர்க்கப் பட்டுள்ளனர். இந்தக் குழுவில் பல்வேறு ஆளுநர்கள், முதல்வர்கள், விஞ்ஞானிகள், பத்திரிகையாளர்கள், கல்வியாளர்கள், சமூகத் தொண்டர்கள் மற்றும் மதத் தலைவர்களும் இடம் பெற்றுள்ளனர். மத்திய இணை அமைச்சர் (தனி பொறுப்பு) டாக்டர் மகேஷ் சர்மா இந்தக் கமிட்டியின் கன்வீனராக இருப்பார்.
தேசிய விளையாட்டுப் போட்டிகளில் பங்கேற்போரிடையே கர்பா நடனம் பிரபலமடைந்து வருவது குறித்துப்  பிரதமர் மகிழ்ச்சி தெரிவித்துள்ளார்

விளையாட்டுப் போட்டிகள் பல்வேறு கலாச்சாரங்களைப் பற்றி அறிந்துகொள்ள வீரர்களுக்கு வாய்ப்பளிக்கிறது என்று பிரதமர் திரு நரேந்திர மோடி கூறினார். இந்திய விளையாட்டு ஆணையத்தின் ட்விட்டருக்கு பதிலளித்துப், பிரதமர் வெளியிட்ட ட்விட்டர் செய்தியில் கூறியிருப்பதாவது: “விளையாட்டுப் போட்டிகள் சுவாரசியமானவை, ஏனெனில் அவை வீரர்களுக்குப் பல்வேறு கலாச்சாரத்தைக் கொண்டவர்களுடன் பழகுவதற்கான வாய்ப்பை வழங்குகின்றன. தேசிய விளையாட்டுப் போட்டிகளில் பங்கேற்போரிடையே கர்பா நடனம் பிரபலமடைந்து வருவதைக் காண மகிழ்ச்சியாக இருக்கிறது.”
ஷாங்காய் ஒத்துழைப்பு அமைப்பின்  உறுப்பு நாடுகளின்  அங்கீகரிக்கப்பட்ட அமைப்புகளில் இளைஞர்கள்  பணி செய்வதற்கான  ஒத்துழைப்பு ஒப்பந்தத்திற்கு அமைச்சரவை ஒப்புதல் அளித்துள்ளது

ஷாங்காய் ஒத்துழைப்பு அமைப்பின் உறுப்பு நாடுகளின் அங்கீகரிக்கப்பட்ட அமைப்புகளில் இளைஞர்கள் பணி செய்வதற்கான ஒத்துழைப்பு ஒப்பந்தம் செய்து கொண்டது பற்றி பிரதமர் திரு நரேந்திர மோடி தலைமையில் இன்று நடைபெற்ற அமைச்சரவைக் கூட்டத்தில் எடுத்துரைக்கப்பட்டது. 2021 செப்டம்பர் 17அன்று ஏற்றுக்கொள்ளப்பட்ட இந்த ஒப்பந்தத்தில் மத்திய அரசின் இளைஞர் நலன் மற்றும் விளையாட்டுக்கள் துறை அமைச்சர் கையெழுத்திட்டார். பரஸ்பர நம்பிக்கையை வலுப்படுத்துவது ஷாங்காய் ஒத்துழைப்பு அமைப்பின் உறுப்பு நாடுகளின் இளைஞர்களிடையே நட்புறவையும், ஒத்துழைப்பையும் வலுப்படுத்துவது இந்த ஒப்பந்தத்தின் நோக்கமாகும். மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1833816 —–
இந்திய யோகதா சத்சங் சங்கத்தின் நூற்றாண்டு விழா- நினைவு அஞ்சல் தலையை பிரதமர் வெளியிட்டார்.

இந்திய யோகதா சத்சங் சங்கத்தின் நூற்றாண்டு விழா நிறைவை முன்னிட்டு பிரதமர் திரு நரேந்திர மோடி நினைவு அஞ்சல் தலைகளை வெளியிட்டார். புதுதில்லி விக்யான் பவனில் நடைபெற்ற நிகழ்ச்சியில் பங்கேற்று பேசிய பிரதமர், சுவாமி பரமஹம்ச யோகாநந்தாவைப் பாராட்டி, அவர் வழிகாட்டிய பாதை முக்தி அடைவதற்காக அல்ல தன்னுள் தேடுவதற்கு என்று கூறினார். சுவாமி பரமஹம்ச யோகாநந்தா தனது கருத்துகளைத் பகிர்ந்து கொள்வதற்காக இந்தியாவை விட்டு சென்றிருந்தாலும் அவர் எப்போதுமே இந்தியாவுடன் இணைந்திருந்தார் என்றும் பிரதமர் கூறினார். இந்தியாவின் ஆன்மிகத் தன்மையே அதன் வலுவாகும். ஆனால் சிலர் ஆன்மிகத்தில் மதத்துடன் இணைக்கின்றனர். ஆன்மிகமும் மதமும் வெவ்வேறு விஷயங்கள் ஆகும் என்று பிரதமர் கூறினார்.
தெலங்கானாவின் நகர்கர்னூலில் நிகழ்ந்த விபத்தில் ஏற்பட்ட உயிரிழப்பிற்கு பிரதமர் இரங்கல்

தெலங்கானா மாநிலத்தின் நகர்கர்னூலில் நிகழ்ந்த விபத்தில் ஏற்பட்ட உயிரிழப்பிற்கு பிரதமர் திரு நரேந்திர மோடி தமது ஆழ்ந்த இரங்கலைத் தெரிவித்துள்ளார். பிரதமரின் தேசிய நிவாரண நிதியிலிருந்து உயிரிழந்தவர்களின் குடும்பத்தினருக்கு தலா ரூ. 2 லட்சமும், காயமடைந்தவர்களுக்கு 50,000 ரூபாயும் கருணைத் தொகையாக வழங்கப்படும் என்றும் பிரதமர் அறிவித்துள்ளார். பிரதமர் அலுவலகம் வெளியிட்டுள்ள சுட்டுரைச் செய்தியில், “தெலங்கானாவின் நகர்கர்னூலில் நிகழ்ந்த விபத்தில் தங்கள் அன்பிற்குரியவர்களை இழந்தவர்களுக்கு இரங்கல்கள். காயமடைந்தவர்கள் விரைவில் குணமடையட்டும். பிரதமரின் தேசிய நிவாரண நிதியிலிருந்து உயிரிழந்தவர்களின் குடும்பத்தாருக்கு தலா ரூ. 2 லட்சமும், காயமடைந்தவர்களுக்கு 50,000 ரூபாயும் கருணைத் தொகையாக வழங்கப்படும்: பிரதமர் திரு மோடி”, என்று குறிப்பிடப்பட்டுள்ளது.
சுரிநாம் குடியரசின் துணைத்தலைவரை சந்தித்தார் பிரதமர்

பிரதமர் திரு. நரேந்திர மோடி அவர்கள் உலக கலாச்சார விழாவில் பங்கேற்க இந்தியா வந்திருக்கும் சுரிநாம் குடியரசின் துணைத் தலைவர் திரு. மைக்கேல் ஏ. அதின் அவர்களை சந்தித்துப் பேசினார். இந்த சந்திப்பின்போது, சுரிநாம் நாட்டில் உள்ள இந்திய வம்சாவளியினர் அந்த நாட்டின் வளர்ச்சியில் மட்டுமின்றி இரண்டு நாடுகளுக்கு இடையேயான வரலாற்று ரீதியான உறவுகளை வலுப்படுத்துவதிலும் தீவிரமான பங்காற்றுவதை பிரதமர் பாராட்டினார். கொள்திறனை வளர்த்தெடுப்பது, மனித வள மேம்பாடு ஆகிய துறைகளில் அனைத்து விதமான உதவிகளையும் சுரினாம் குடியரசிற்கு தொடர்ந்து வழங்குவதில் இந்தியா உறுதி பூண்டுள்ளது என்றும் பிரதமர் அவரிடம் தெரிவித்தார்.
முதலமைச்சர்கள் மற்றும் உயர்நீதிமன்றங்களின் தலைமை நீதிபதிகள் கூட்டு மாநாட்டின் தொடக்க அமர்வில் ஏப்ரல் 30 அன்று பிரதமர் உரையாற்றவுள்ளார்

புதுதில்லி விஞ்ஞான்பவனில் 2022 ஏப்ரல் 30 அன்று காலை 10 மணிக்கு நடைபெறவுள்ள முதலமைச்சர்கள் மற்றும் உயர்நீதிமன்றங்களின் தலைமை நீதிபதிகள் கூட்டு மாநாட்டின் தொடக்க அமர்வில் பிரதமர் திரு நரேந்திர மோடி பங்கேற்று உரையாற்றுவார். எளிமையாகவும், வசதியாகவும் நீதி வழங்குவதற்கான கட்டமைப்பை உருவாக்குவதற்கும், நீதித்துறை எதிர்கொள்ளும் சவால்களுக்கு தீர்வு காண தேவையான நடவடிக்கைகள் பற்றி விவாதிப்பதற்கும், நிர்வாகத்துறையையும், நீதித்துறையையும் ஒருங்கிணைப்பதற்கான நிகழ்வாக இந்த கூட்டு மாநாடு நடைபெறுகிறது. இதற்கு முன் இத்தகைய மாநாடு 2016-ல் நடைபெற்றது. இதையடுத்து இ-நீதிமன்றங்கள், முறையிலான திட்டத்தின் கீழ், நீதிமன்ற நடைமுறையில் டிஜிட்டல் தொழில்நுட்ப கட்டமைப்பு மற்றும் ஒருங்கிணைப்பை மேம்படுத்த அரசு பல்வேறு முயற்சிகளை மேற்கொண்டுள்ளது.
மியான்மர் ராணுவ விமான கோர விபத்திற்கு பிரதமர் துயரம்

மியான்மர் நாட்டின் ராணுவ விமான கோர விபத்திற்கு பிரதமர் திரு, நரேந்திர மோடி தனது துயரத்தை தெரிவித்துள்ளார். “மியான்மர் நாட்டின் ராணுவ விமான கோர விபத்திற்கு உள்ளான செய்தி மிகுந்த வருத்தத்தை அளிக்கிறது. மீட்பு நடவடிக்கைகள் அனைத்திலும் இந்தியா அனைத்து வகையிலும் துணையாக நிற்கும்” என்று பிரதமர் தெரிவித்துள்ளார்.
மக்களின் மீது நம்பிக்கை வையுங்கள் : இந்திய வருவாய் சேவை பயிற்சி அலுவலர்களுக்கு பிரதமர் வேண்டுகோள்

இந்திய வருவாய் சேவையைச் சேர்ந்த 167 பயிற்சி அலுவலர்கள் இன்று பிரதமர் திரு. நரேந்திர மோடியை சந்தித்தனர். இந்த பயிற்சியாளர்களுடன் பேசிய பிரதமர், அவர்களது பணியின்போது, இந்திய மக்களின் மீதான நம்பிக்கை உணர்வை தொடர்ந்து வைத்திருக்க வேண்டும் என்று பிரதமர் அவர்களை கேட்டுக் கொண்டார். நாட்டின் பெரும்பாலான மக்கள் சட்டத்திற்கு அஞ்சி நடப்பவர்கள்தான் என்றும் நாட்டின் நலனைக் கருதி சட்டத்தை பின்பற்ற விரும்புவர்கள்தான் என்றும் பிரதமர் குறிப்பிட்டார். அரசின் வருவாய்க்கான கொள்கையை நிறுவேற்றுவது என்ற அவர்களின் கடமையை நிறைவேற்றும் நேரத்திலும் கூட அலுவலர்கள் நேர்மையான வரிசெலுத்துவோரை எவ்வகையிலும் துன்புறுத்தலுக்கு ஆளாக்கக் கூடாது என்றும் அவர் குறிப்பிட்டார். மக்களுக்குச் சாதகமான அரசின் முன்முயற்சிகள் அனைத்தையும் முன்னுரிமை அடிப்படையில் மக்களிடம் கொண்டு செல்வதை அலுவலர்கள் உறுதிப்படுத்த வேண்டும் என்றும் அவர் மேலும் கேட்டுக் கொண்டார். இளம் பயிற்சியாளர்களின் தொடர்ச்சியான கேள்விகளுக்கு பதிலளிக்கையில், இந்த நாட்டின் ஒவ்வொரு குடிமகனும் தனது குடும்பத்தில் ஒருவர் என்ற உணர்வு அலுவலர்களிடம் இருக்க வேண்டும் என்று பிரதமர் குறிப்பிட்டார். இத்தகைய ஓர் உணர்வு இருக்குமேயானால், உற்சாகமாகவும், வேகமாகவும் அலுவலர்களால் பணியாற்ற முடியும் என்றும், சோர்வு என்பதே எப்போதும் இருக்காது என்றும் பிரதமர் சுட்டிக் காட்டினார். சுமார் 45 நிமிடங்கள் நடைபெற்ற இந்தச் சந்திப்பின் போது, உணர்வு பூர்வமாகவும், மனிதத் தன்மையுடனும் நடந்து கொள்ள வேண்டிய அவசியம் பொது மக்களின் சேவகர்களான அவர்களுக்கு உள்ளது என்பதை விளக்கும் வகையில் தனது சொந்த வாழ்விலும், அரசியல் அனுபவத்திலும் நடந்த பல பழைய சம்பவங்களை பிரதமர் அவர்களுடன் பகிர்ந்து கொண்டார்.
ஐ2யு2 உச்சி மாநாட்டில் பிரதமர் திரு நரேந்திர மோடி ஆற்றிய உரை

மேண்மை தங்கிய பிரதமர் லேபிட் அவர்களே, மாட்சிமை தங்கிய ஷேக் முகமது பின் சையது அல் நஹியான் அவர்களே, மேண்மை தங்கிய அதிபர் பைடன் அவர்களே, முதலாவதாக புதிதாக பிரதமர் பொறுப்பை ஏற்றுள்ள பிரதமர் லேபிட்டுக்கு பாராட்டுக்கள் மற்றும் நல்வாழ்த்துக்களை தெரிவித்துக்கொள்கிறேன். இன்றைய உச்சிமாநாட்டை நடத்துவதற்காகவும் அவருக்கு நான் நன்றி தெரிவித்துக்கொள்கிறேன். இந்த கூட்டம் உண்மையான, நிலையான பங்குதார்களின் கூட்டமாகும். நாம் அனைவரும் சிறந்த நண்பர்களாக திகழ்வதோடு, பொதுவான நோக்கங்கள் மற்றும் பொதுவான நலன்களை கொண்டுள்ளோம். மேண்மை தங்கிய மற்றும் மாட்சிமை தங்கிய தலைவர்களே, “ஐ2யு2” (I2U2) இன்றைய முதல் உச்சிமாநாட்டிலேயே ஆக்கப்பூர்வ செயல் திட்டத்தை கொண்டதாக உள்ளது. பல்வேறு துறைகளில் கூட்டாக மேற்கொள்ளக்கூடிய திட்டங்களை நாம் அடையாளம் கண்டுள்ளோம், மேலும் இவற்றை முன்னெடுத்துச் செல்வதற்கான வழிமுறையையும் உருவாக்கியுள்ளோம். முதலீடு, நிபுணத்துவம் மற்றும் சந்தைகள் ஆகிய நம் நாடுகளின் பரஸ்பர வலிமையை ஓரணியில் திரட்டுவதன் மூலம்- நமது செயல்திட்டத்தை விரிவுப்படுத்துவதோடு, சர்வதேச பொருளாதாரத்திற்கு கணிசமான பங்களிப்பை வழங்குவோம். உலகளாவிய நிச்சயமற்ற தன்மை அதிகரித்து வரும் வேளையில், நமது கூட்டுறவு கட்டமைப்பு, செயல்முறை ஒத்துழைப்புக்கு சிறந்த முன்மாதிரியாக திகழ்கிறது. எரிசக்தி பாதுகாப்பு, உணவு பாதுகாப்பு மற்றும் பொருளாதார வளர்ச்சியில் உலக அளவில் “ஐ2யு2” (I2U2) “ஐ2யு2” (I2U2) அமைப்பு, கணிசமான பங்களிப்பை வழங்கும் என்று நான் நம்புகிறேன்.
தென் கொரியாவின் சர்வதேச தடுப்பூசி மருந்து நிலையத்தில் இந்தியா உறுப்பினரானதற்கு மத்திய அமைச்சரவை ஒப்புதல்.

பிரதமர் திரு நரேந்திர மோடி அவர்கள் தலைமையிலான மத்திய அமைச்சரவை, தென் கொரியாவின் சர்வதேச தடுப்பூசி மருந்து நிலையத்தின் நிர்வாகக் குழுவில் முழு உறுப்பினரானதற்கு ஒப்புதல் அளித்தது. இவ்வாறு உறுப்பினரானதற்காக இந்தியா அந்த நிலையத்திற்கு 5,00,000 டாலர்கள் ஆண்டுதோறும் செலுத்த வேண்டும். பின்னணி ஐக்கிய நாடுகளின் முயற்சியில் தென் கொரியாவில் 1997ம் ஆண்டு, சர்வதேச தடுப்பூசி மருந்து நிலையம் தொடங்கப்பட்டது. குழந்தைகள் மற்றும் மக்களை கொடிய நோய்களில் இருந்து காப்பதே இந்நிலையத்தின் நோக்கம். 2007ம் ஆண்டு, மத்திய அமைச்சரவையின் ஒப்புதலோடு இந்தியா இந்நிலையத்தில் சேர்ந்தது. டிசம்பர் 2012ல் அந்த நிலையத்தின் நிர்வாகக் குழு, புதிய நிர்வாக அமைப்பை உருவாக்க ஒப்புதல் அளித்தது. இதன்படி, உறுப்பு நாடுகள், அந்த நிலையத்தின் ஆண்டு பட்ஜெட்டில் ஒரு தொகையை செலுத்த வேண்டும். இந்தியா குரூப் 1 பட்டியலில் வருவதால் அது ஆண்டுதோறும் 50,000 டாலர்கள் செலுத்த வேண்டும்.
ஜெர்மனியின் ஸ்க்லோஸ் எல்மாவ்வில் ஜி -7 உச்சிமாநாட்டின்போது ஐரோப்பிய ஆணைய தலைவருடன் பிரதமர் சந்திப்பு

ஜெர்மனியின் ஸ்க்லோஸ் எல்மாவ்வில் ஜி -7 உச்சிமாநாட்டின்போது ஐரோப்பிய ஆணையத்தின் தலைவர் திருமிகு. உர்சுலா வான் டெர் லேயனை 27 ஜூன் 2022 அன்று பிரதமர் திரு நரேந்திர மோடி சந்தித்தார். ரைசினா சந்திப்பிற்காக ஏப்ரல் 2022 இல் தில்லிக்கு தலைவர் திருமிகு. உர்சுலா வான் டெர் லேயன் வருகை தந்ததை பிரதமர் நினைவு கூர்ந்தார். இந்தியாவிற்கும் ஐரோப்பிய ஒன்றியத்திற்கும் இடையிலான வர்த்தகம், முதலீடு மற்றும் புவியியல் குறியீடு ஒப்பந்தங்கள் தொடர்பான பேச்சுவார்த்தைகள் மீண்டும் தொடங்கியது குறித்து இரு தலைவர்களும் தங்களின் மகிழ்ச்சியை வெளிபடுத்தினர். டிஜிட்டல் ஒத்துழைப்பு, பருவநிலை மாற்ற நடவடிக்கை மற்றும் தொழில்நுட்பம் & புது கண்டுபிடுப்புகள் உள்ளிட்ட பல்வேறு துறைகளில் இந்தியா–ஐரோப்பிய ஒன்றியம் இடையேயான ஒத்துழைப்புகளை அவர்கள் மதிப்பாய்வு செய்தனர். இரு தலைவர்களும் தற்போது நடந்துவரும் உலகளாவிய மற்றும் பிராந்திய நடவடிக்கைகள் குறித்தும் கருத்துகளைப் பரிமாறிக் கொண்டனர்.
மத்திய நிதியமைச்சகம் மற்றும் பெருநிறுவன விவகாரங்கள் அமைச்சகத்தின் சிறப்பு வாரக் கொண்டாட்டங்களின் துவக்க விழாவில் பிரதமரின் உரை

மத்திய அமைச்சரவையில் எனது சகாக்களான திருமதி நிர்மலா சீதாராமன் அவர்களே, திரு ராவ் இந்தர்ஜித் சிங் அவர்களே, திரு பங்கஜ் சவுத்ரி அவர்களே, திரு பகவத் கிருஷ்ணாராவ் அவர்களே, இதர பிரமுகர்களே! இந்த விடுதலையின் அமிர்த மகோத்சவம் என்பது 75 ஆண்டுகளைக் கொண்டாடுவது மட்டுமல்ல, விடுதலைக்கான நீண்ட போராட்டத்தில் பங்கேற்று, இந்த இயக்கத்திற்கு வெவ்வேறு பரிணாமங்களைச் சேர்த்து, ஆற்றலை அதிகப்படுத்திய சுதந்திரப் போராட்ட வீரர்களின் கனவுகளை நிறைவேற்றும், அவர்களைக் கொண்டாடும் தருணமும், இது. விடுதலையின் 75 ஆண்டுகளை நாம் கொண்டாடும் போது, நாட்டின் வளர்ச்சிக்காக ஒவ்வொரு குடிமகனும் மனதளவில் சிறப்பான பங்களிப்பை வழங்குவது அவரவரது கடமை. ஒரு தேசமாக, பல்வேறு நிலைகளில் இந்தியா தொடர்ந்து நடவடிக்கைகளை மேற்கொண்டு வருவதோடு, கடந்த எட்டு ஆண்டுகளில் புதிய விஷயங்களைச் செய்யவும் முயன்றுள்ளது. நண்பர்களே, சுதந்திரத்திற்கு பிறகான ஏழு தசாப்தங்களில் ஏற்பட்டுள்ள மிகப்பெரிய மாற்றத்தில், மக்கள் மைய ஆளுகையும், நல்ல ஆளுகையும் பிரதானமாக உள்ளன. வெவ்வேறு அமைச்சகங்களின் பல்வேறு இணைய தளங்களை நாடாமல், இந்திய அரசின் ஒரே தளத்தை அணுகி ஒருவர் தமது பிரச்சனைகளுக்குத் தீர்வு காண்பது, சிறப்பானதாக இருக்கும். இதை கருத்தில் கொண்டுதான் இன்று ஜன் சமர்த் தளம் அறிமுகப்படுத்தப்பட்டுள்ளது. கடன் இணைக்கப்பட்ட இந்திய அரசின் அனைத்து திட்டங்களும் இனி வெவ்வேறு நுண் தளங்களில் அல்லாமல் ஒரே இடத்தில் இடம் பெற்றிருக்கும். சுய வேலைவாய்ப்பை அதிகரிப்பதிலும், அனைத்து பயனாளிகளுக்கும் அரசின் திட்டங்களைக் கொண்டு சேர்ப்பதிலும் இந்தத் தளம் முக்கிய பங்கு வகிக்கும். நண்பர்களே, சீர்திருத்தங்களுடன், எளிமைப்படுத்துவதிலும் நாம் கவனம் செலுத்தியுள்ளோம். மத்திய மற்றும் மாநிலங்களில் இருந்து வந்த பல்வேறு வரிகளுக்கு மாற்றாக சரக்கு மற்றும் சேவை வரி தற்போது கொண்டுவரப்பட்டுள்ளது. இதனால் ஏற்பட்டுள்ள பலன்களை நாடு உணர்ந்து வருகிறது. சீர்திருத்தம், எளிமைப்படுத்துதல், எளிதாக்குதல் ஆகிய சக்திகளோடு நாம் முன்னேறினால், புதிய வசதிகளை எட்டலாம். ஏதேனும் ஒரு விஷயத்தில் இந்தியா உறுதியாக இருந்தால், ஒட்டுமொத்த உலகிற்கும் அது புதிய நம்பிக்கையை ஏற்படுத்துகிறது என்பதை கடந்த எட்டு ஆண்டுகளில் நாம் உணர்த்தியுள்ளோம். மிகப்பெரிய நுகர்வோர் சந்தையாக மட்டுமல்லாமல், திறமை வாய்ந்த, மாற்றத்தை ஏற்படுத்தக்கூடிய, படைப்பாற்றல் மற்றும் புதிய கண்டுபிடிப்புகளுக்கான சூழலுக்காக, நம்பிக்கையோடும், எதிர்பார்ப்புகளோடும் நம்மை உலகம் கூர்ந்து நோக்குகிறது. நிதி உள்ளடக்கத்திற்காக நாம் தளங்களை ஏற்படுத்தியுள்ளோம், இனி அவற்றின் பயன்பாடு குறித்த விழிப்புணர்வை அதிகரிக்க வேண்டும். இந்தியாவிற்காக உருவாக்கப்பட்ட நிதி தீர்வுகள், இதர நாட்டு மக்களின் பிரச்சினைகளுக்கும் தீர்வாக மாற முயற்சிகள் மேற்கொள்ளப்பட வேண்டும். விடுதலையின் அமிர்த காலத்தில் நிதி மற்றும் பெருநிறுவன ஆளுகையை நீங்கள் மேலும் ஊக்கப்படுத்துவீர்கள் என்று நான் நம்புகிறேன். மிக்க நன்றி! பொறுப்புதுறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
இரண்டாவது உலகளாவிய கொவிட் காணொலி உச்சிமாநாட்டில் பிரதமர் பங்கேற்பு

அமெரிக்க அதிபர் ஜோசப் ஆர் பைடனின் அழைப்பை ஏற்று, இரண்டாவது உலகளாவிய கொவிட் காணொலி உச்சிமாநாட்டில் பிரதமர் திரு நரேந்திர மோடி இன்று கலந்து கொண்டார். ‘பெருந்தொற்று சோர்வைத் தடுப்பது மற்றும் தயார்நிலைக்கு முன்னுரிமை அளித்தல்’ என்ற கருப்பொருளில் உச்சிமாநாட்டின் துவக்க அமர்வில் பிரதமர் உரையாற்றினார். பெருந்தொற்றைக் கட்டுப்படுத்த மக்களை மையமாகக் கொண்ட உத்தியை இந்தியா பின்பற்றியதை சுட்டிக்காட்டிய பிரதமர், இதுவரை இல்லாத வகையில் இந்த ஆண்டு நிதிநிலை அறிக்கையில் சுகாதாரத் துறைக்கு அதிக நிதி ஒதுக்கி உள்ளதாகவும் கூறினார். உலகின் மாபெரும் தடுப்பூசித் திட்டத்தை இந்தியா செயல்படுத்துவதாகவும், சுமார் 90% முதிர் அகவையினர் மற்றும் 50 மில்லியன் குழந்தைகளுக்கு தடுப்பூசி செலுத்தப்பட்டிருப்பதாகவும் பிரதமர் குறிப்பிட்டார். சர்வதேச சமூகத்தின் பொறுப்புள்ள உறுப்பினராக குறைந்த விலையில் உள்நாட்டில் தயாரிக்கப்பட்ட கொவிட் தடுப்பிற்கான தொழில்நுட்பங்கள், தடுப்பூசிகள் மற்றும் சிகிச்சைகளை இதர நாடுகளுடன் இந்தியா தொடர்ந்து பகிர்ந்து கொள்ளும் என்று பிரதமர் கூறினார். இந்தியா தனது மரபணு கண்காணிப்பு கூட்டமைப்பை விரிவுபடுத்தும் முயற்சியில் ஈடுபட்டுள்ளது. பாரம்பரிய மருத்துவமுறைகளை அதிக அளவில் இந்தியா பயன்படுத்தியுள்ளதுடன், இந்த மருத்துவ அறிவை உலக நாடுகளுக்கு கிடைக்கச் செய்வதற்காக பாரம்பரிய மருத்துவத்திற்கான உலக சுகாதார அமைப்பு மையத்தை இந்தியாவில் தொடங்குவதற்கு அடிக்கல் நாட்டப்பட்டுள்ளது. உலகளாவிய சுகாதார பாதுகாப்பு கட்டமைப்பை வலிமையான மற்றும் நெகிழ்திறன் வாய்ந்ததாக உருவாக்குவதற்கு உலக சுகாதார அமைப்பை வலுப்படுத்தவும், சீர்திருத்தவும் பிரதமர் அழைப்பு விடுத்தார். காரிகோம் (CARICOM) இன் தலைவராக பெலிஸ் மாநில/அரசுத் தலைவர்கள், ஆப்பிரிக்க ஒன்றியத்தின் தலைவராக செனேகல், ஜி20 இன் தலைவராக இந்தோனேசியா, ஜி7 தலைவராக ஜெர்மனி ஆகிய நிகழ்ச்சியின் இணை ஏற்பாட்டாளர்கள் இதில் கலந்து கொண்டனர். ஐக்கிய நாடுகள் சபையின் பொதுச்செயலாளர், உலக சுகாதார அமைப்பின் தலைமை இயக்குநர் மற்றும் முக்கிய பிரமுகர்களும் பங்கேற்றனர். செப்டம்பர் 22, 2021 அன்று அதிபர் பைடனால் நடத்தப்பட்ட முதலாவது உலகளாவிய கொவிட் காணொலி உச்சிமாநாட்டிலும் பிரதமர் கலந்து கொண்டிருந்தார்.
ராம்பூர் சாலை விபத்தில் ஏற்பட்ட உயிரிழப்புகளுக்கு பிரதமர் இரங்கல்

ராம்பூரில் சாலைவிபத்தால் ஏற்பட்ட உயிரிழப்புகள் குறித்து பிரதமர் திரு நரேந்திர மோடி ஆழ்ந்த இரங்கலைத் தெரிவித்துக் கொண்டுள்ளார். பாதிக்கப்பட்ட குடும்பத்தினருக்கு அவர் இரங்கலைத் தெரிவித்துள்ளார். மாநில அரசின் மேற்பார்வையின் கீழ், உள்ளூர் நிர்வாகம் அனைத்து இயன்ற உதவிகளையும் வழங்கி வருவதாக அவர் கூறியுள்ளார். இது குறித்து பிரதமர் அலுவலகம் வெளியிட்டுள்ள டுவிட்டர் பதிவில் கூறியிருப்பதாவது; "உத்திரபிரதேச மாநிலம் ராம்பூரில் நடந்த சாலை விபத்து மிகவும் வருத்தமளிக்கிறது. இந்த விபத்தில் உயிரிழந்தவர்களின் குடும்பத்தினருக்கு ஆழ்ந்த இரங்கலை தெரிவித்துக் கொள்கிறேன். காயமடைந்தவர்கள் விரைவில் குணமடைய பிரார்த்திக்கிறேன். மாநில அரசின் கண்காணிப்பில் உள்ளாட்சி நிர்வாகம், சாத்தியமான அனைத்து உதவிகளையும் வழங்கி வருகிறது: பிரதமர் மோடி"
இராணுவ தினம் – இந்திய இராணுவத்திற்கு பிரதமர் மரியாதை

இராணுவ தினத்தை முன்னிட்டு இந்திய இராணுவத்தின் வெல்ல முடியாத வீரம், உறுதிபாடு, அர்ப்பணிப்பு ஆகியவற்றிக்கு பிரதமர் திரு. நரேந்திர மோடி தலைவணங்கினார். இராணுவ தினத்தை முன்னிட்டு இந்திய இராணுவத்தின் வெல்ல முடியாத வீரம், உறுதிபாடு, அர்ப்பணிப்பு ஆகியவற்றிக்கு நான் தலை வணங்குகிறேன் என்று பிரதமர் கூறியுள்ளார்.
இந்தியா – ஆஸ்திரேலியா இடையே, சுரங்க பாதுகாப்பு, பரிசோதனை மற்றும் ஆராய்ச்சி நிலையம் தொடர்பான புரிந்துணர்வு ஒப்பந்தத்திற்கு மத்திய அமைச்சரவை ஓப்புதல்

பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்திய அரசின் தொழிலாளர் மற்றும் வேலை வாய்ப்பு அமைச்சகத்திற்கு உட்பட்ட, சுரங்கப் பாதுகாப்பு தலைமை இயக்குநர் மற்றும் ஆஸ்திரேலியாவின் குயின்ஸ்லாந்து அரசின் இயற்கை வளங்கள், சுரங்கம் மற்றும் எரிசக்தித்துறைக்கு உட்பட்ட சுரங்க பாதுகாப்பு, பரிசோதனை மற்றும் ஆராய்ச்சி நிலையம் இடையே புரிந்துணர்வு ஒப்பந்தம் மேற்கொள்ள ஒப்புதல் அளிக்கப்பட்டது. விளைவு இந்த புரிந்துணர்வு ஒப்பந்தம், இந்தியாவின் சுரங்க பாதுகாப்பு தலைமை இயக்குநர் மற்றும் ஆஸ்திரேலியாவின் சிம்தார்ஸ் (சுரங்க பாதுகாப்பு, பரிசோதனை மற்றும் ஆராய்ச்சி நிலையம்) இடையே ஒத்துழைப்பை ஏற்படுத்த உதவும். • அபாயகரமான பாதுகாப்பு மேலாண்மை முறை மற்றும் பயிற்சி வழங்கும் முறை செயல்பாட்டுக்கு வரும், • மாநாடுகள், கருத்தரங்குகள் மற்றும் இதர தொழில்நுட்ப ரீதியான கூட்டங்களுக்கு ஏற்பாடு செய்தல், பணியிடப் பாதுகாப்பு மற்றும் சுகாதார பயிற்சி மையம், மற்றும் தேசிய சுரங்க பேரிடர் மையத்தை அமைத்தல், மற்றும் • சுரங்க பாதுகாப்பு தலைமை இயக்ககத்தின் ஆராய்ச்சி மற்றும் மேம்பாட்டுப் பிரிவு ஆய்வுக் கூடங்களை நவீனப்படுத்துதல். நடைமுறை செயல்திட்டம்: இந்த புரிந்துணர்வு ஒப்பந்தம் கையெழுத்தான தினத்திலிருந்து 3 ஆண்டுகளுக்கு நடைமுறையில் இருக்கும்.
வங்காளதேச உள்துறை அமைச்சர் பிரதமருடன் சந்திப்பு

வங்காள தேசத்தின் உள்துறை அமைச்சர் திரு. ஆசாதுஜாமன் கான் பிரதமர் திரு. நரேந்திர மோடியை இன்று சந்தித்தார். வங்காள தேசத்தில் சமீபத்தில் நடந்த தீவிரவாத தாக்குதலில் ஏற்பட்ட உயிர் இழப்பிற்கு பிரதமர் இரங்கல் தெரிவித்தார். தீவிரவாதத்தை எதிர்த்து போராட இந்தியா என்றும் வங்காள தேசத்துடன் துணை நிற்கும் என்று பிரதமர் உறுதி அளித்தார்.. இந்தியாவின் தொடர்ந்து அளித்து வரும் ஆதரவிற்காக திரு. ஆசாதுஜாமன் கான் பிரதமருக்கு நன்றி தெரிவித்தார். மேலும், வங்காள தேசத்தின் தற்போதைய நிலைமை குறித்தும் அவர் பிரதமரிடம் எடுத்துரைத்தார்.
சுவிஸ் ஓபன் 2022 இறகுப்பந்தாட்டப் போட்டியில் பட்டம் வென்ற பி.வி. சிந்துவுக்கு பிரதமர் வாழ்த்து

சுவிஸ் ஓபன் 2020 போட்டியில் பட்டம் வென்ற இறகுப்பந்தாட்ட வீராங்கணை பி.வி.சிந்துவுக்கு பிரதமர் திரு நரேந்திர மோடி வாழ்த்து தெரிவித்துள்ளார். இது குறித்து சுட்டுரையில் பிரதமர் விடுத்துள்ள செய்தியில் கூறியிருப்பதாவது: ‘‘சுவிஸ் ஓபன் 2022 போட்டியில் வெற்றிபெற்றதற்காக, பி.வி.சிந்துவுக்கு வாழ்த்துக்கள். அவரது சாதனைகள், இந்திய இளைஞர்களுக்கு உத்வேகம் அளிக்கிறது. அவரது எதிர்கால முயற்சிகளுக்கு மனமார்ந்த வாழ்த்துக்கள்’’
பிரதமர் நாளை காலை 9 மணிக்கு வீடியோ தகவலைப் பகிர உள்ளார்

பிரதமர் திரு. நரேந்திர மோடி நாளை (ஏப்ரல் 3, 2020) காலை ஒன்பது மணியளவில் வீடியோ தகவல் ஒன்றை பகிர்ந்து கொள்ள உள்ளார். பிரதமர் தனது ட்விட்டர் பதிவில் “நாளை காலை ஒன்பது மணியளவில், எனது நாட்டு மக்களுடன் சிறிய வீடியோ தகவல் ஒன்றை பகிர்ந்து கொள்ள உள்ளேன்” என்று தெரிவித்துள்ளார்.
பாலியில் ஜி-20 உச்சிமாநாட்டின் இடையே அமெரிக்கா மற்றும் இந்தோனேசிய அதிபர்களுடன் பிரதமர் சந்திப்பு

பாலியில் நடைபெறும் ஜி-20 தலைவர்களின் உச்சிமாநாட்டின் இடையே பிரதமர் திரு நரேந்திர மோடி, அமெரிக்க அதிபர் மேதகு திரு ஜோசப் ஆர். பைடன் மற்றும் இந்தோனேசிய அதிபர் மேதகு திரு ஜோகோ விடோடோ ஆகியோரை இன்று சந்தித்துப் பேசினார். சர்வதேச பொருளாதார ஒத்துழைப்பின் முக்கிய மன்றமாக ஜி-20 திகழ்கிறது என்று கூறிய பிரதமர், சர்வதேச சவால்களை எதிர்கொள்வதற்காக முக்கிய பொருளாதரங்கள் அனைத்தையும் இணைப்பதற்கான திறனை இந்த அமைப்பு தொடர்ந்து வெளிப்படுத்துவதன் முக்கியத்துவத்தை வலியுறுத்தினார். நமது பொருளாதாரங்களில் நிலையான மற்றும் உள்ளடக்கிய வளர்ச்சியை மீண்டும் கொண்டு வரவும், தற்போதைய பருவநிலை, எரிசக்தி மற்றும் உணவு தட்டுப்பாடு போன்ற பிரச்சனைகளை எதிர்கொள்ளவும், உலகளாவிய மருத்துவ கட்டமைப்பை வலுப்படுத்தவும், தொழில்நுட்ப மாற்றங்களை ஊக்குவிக்கவும் ஜி-20 அமைப்பு பணியாற்றுகிறது. இந்த அமைப்பிற்குத் தலைமை தாங்கும் போது இதர வளர்ந்து வரும் நாடுகளுக்கு ஆதரவாக இந்தியா குரல் கொடுக்கும் என்று பிரதமர் திரு மோடி உறுதியளித்தார். பாதிப்புக்குள்ளாகும் நாடுகளுக்கு உதவுதல்; உள்ளடக்கிய வளர்ச்சிக்கு ஆதரவு; பொருளாதார பாதுகாப்பு மற்றும் சர்வதேச விநியோக சங்கிலியை வலுப்படுத்துவது; பல அம்ச நிதி நிறுவனங்களுக்கு மேம்பட்ட மற்றும் புதுமையான நிதி மாதிரிகளை உருவாக்குதல்; பருவநிலை மாற்றம், பெருந்தொற்று, பலவீனமான பொருளாதாரம், வறுமை ஒழிப்பு, நிலையான வளர்ச்சி இலக்குகளை அடைதல், உள்கட்டமைப்பு இடைவெளியைக் குறைப்பதற்கு அரசு மற்றும் தனியார் நிதியைப் பயன்படுத்துதல் போன்றவற்றில் ஜி-20 அமைப்பின் பங்களிப்பை பிரதமர் சுட்டிக்காட்டினார். இந்தியாவின் தலைமையின் கீழ் ஜி-20 அமைப்பின் பணிகளுக்கு ஆதரவளித்ததற்காக அதிபர்கள் திரு விடோடோ மற்றும் திரு பைடன் ஆகியோருக்கு பிரதமர் நன்றி தெரிவித்தார்.